آیا ماشی کرونا وایرس خپرولی شي؟
ماهرین وايي د دې نه وړاندې چې ماشی د کرونا وایرس د خپروولو صلاحیت ولري، پکار ده چې دغه وایرس د ماشي په بدن کې نور بچي راوړي او زیات شي. خو د ماشي په بدن کې د کرونا وایرس د نسل زیاتېدل نه دي موندل شوي
واشنګټن — ماشي یو شمېر ناروغۍ خپروي خو ماهرین وايي کرونا وایرس نشي خپرولی. په امریکا کې د ناروغو د مخنیوي حکومتي اداره سېڼرز فار ډېزیز کنټرول اېڼد پرېوېنشن وايي داسې څه معلومات نلري چې ښايي په ماشو کې د کرونا وایرس د خپرولو صلاحیت شته. اېسوسي اېټېډپرېس خبري اداره په خپل رپورټ کې وايي کرونا وایرس د خبرو، ټوخي او یا د انتروشي (نژي، پرنجي) په مهال د انتهايي وړو قطرو یا څاڅکو دلارې د یو انسان نه بل انسان ته خپریږي. د ملګرو ملتونو د صحت اداره، ورلډ هېلت ارګنایزېشن ډبلیو اېچ او، وايي کرونا وایرس د ماشي د ټګ دلارې یو نه بل تن ته نشي خپرېدی. که ماشي لکه د ملېریا په رنګ د یوشمېر ناروغو د خپرېد سبب جوړیږي نو کرونا وایرس ولې د یو انسان نه بل انسان ته نشي منتقل کوولی؟ ای پي وايي یوې ورستۍ څېړنې د دغې پوښتې ځواب موندلی دی. ماهرین وايي د دې نه وړاندې چې ماشی د کرونا وایرس د خپروولو صلاحیت ولري، پکار ده چې دغه وایرس د ماشي په بدن کې نور بچي راوړي او زیات شي. خو د ماشي په بدن کې د کرونا وایرس د نسل زیاتېدل نه دي موندل شوي. څیړونکو د ماشو دریو مختلفو قسمونو په بدنونو کې د کرونا وایرس داخل کړل خو وایرس یې په بدنونو کې زیات نشو.